**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Ρυθμίσεως της Τροχαίας Μεταφοράς (Τροποποιητικός) Νόμος του 2024»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Tσιρίδου Χρύσανθος Σαββίδης

 Δημήτρης Δημητρίου Σταύρος Παπαδούρης

Πρόδρομος Αλαμπρίτης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε πέντε συνεδρίες της, που πραγματοποιήθηκαν στις 8, 22 και 29 Φεβρουαρίου 2024, καθώς και στις 14 και την 21η Μαρτίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, του Υπουργείου Εργασίας και Κοινωνικών Ασφαλίσεων, του Υφυπουργείου Τουρισμού, της Νομικής Υπηρεσίας της Δημοκρατίας, της Αρχής Αδειών, των εργοδοτικών οργανώσεων «Ομοσπονδία Εργοδοτών και Βιομηχάνων» (ΟΕΒ) και «Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών» (ΓΣ ΠΟΒΕΚ), του Συνδέσμου Ταξιδιωτικών Πρακτόρων Κύπρου (ACTA), του Κυπριακού Συνδέσμου Καταναλωτών, του Συνδέσμου Ασφαλιστικών Εταιρειών Κύπρου (ΣΑΕΚ), της Κοινοπραξίας Ασφαλιστών Οχημάτων Δημόσιας Χρήσης, της Παγκύπριας Ομοσπονδίας Αστικών Ταξί (ΠΟΑΤ), του Συνδέσμου Αστικών Ταξί Αμμοχώστου, της Συντεχνίας Αστικών Ταξί Λευκωσίας και του «Σωματείου Αστικά Ταξί Αεροδρομίου Πάφου Άγιος Λεόντιος».

 Το Κυπριακό Εμπορικό και Βιομηχανικό Επιμελητήριο (ΚΕΒΕ) και η Παγκύπρια Ένωση Καταναλωτών και Ποιότητας Ζωής, παρ’ όλο που κλήθηκαν, δεν εκπροσωπήθηκαν στην επιτροπή.

 Στο στάδιο της συζήτησης του νομοσχεδίου ενώπιον της επιτροπής παρευρέθηκε επίσης το μέλος της κ. Γιαννάκης Γαβριήλ.

 Σκοπός του προτεινόμενου νόμου είναι η τροποποίηση του περί Ρυθμίσεως της Τροχαίας Μεταφοράς Νόμου, ώστε να εισαχθούν πρόνοιες με τις οποίες πατάσσεται το φαινόμενο της μεταφοράς επιβατών με μίσθωση ή με αμοιβή χωρίς κατάλληλη άδεια οδικής χρήσης και παράλληλα αντιμετωπίζεται το φαινόμενο της διαφήμισης τέτοιων υπηρεσιών. Περαιτέρω, προβλέπεται αύξηση των ποινών του υφιστάμενου νόμου, ώστε η ποινή φυλάκισης να αυξηθεί από έξι (6) σε δώδεκα (12) μήνες και η χρηματική ποινή από £100 σε €5000.

 Ειδικότερα, στις προτεινόμενες ρυθμίσεις προβλέπονται τα ακόλουθα:

1. Η διεύρυνση των εξουσιών του δικαστηρίου, ώστε αυτό να δύναται να διατάσσει την απαγόρευση:
	1. διαφήμισης ή προβολής ή προσφοράς οχήματος για μεταφορά επιβατών με μίσθωση ή με αμοιβή χωρίς κατάλληλη άδεια οδικής χρήσης, ή
	2. δημοσίευσης ή διευθέτησης για δημοσίευση της υπηρεσίας που το εν λόγω όχημα παρέχει, ή
	3. αξίωσης ή είσπραξης δικαιωμάτων δυνάμει σύμβασης ή άλλως πως σε σχέση με την υπηρεσία που παρέχει το εν λόγω όχημα ή τη σύναψη σύμβασης για εκτέλεση μεταφοράς επιβατών με αυτό.

 Σημειώνεται ότι στο δικαστήριο παραχωρείται εξουσία έκδοσης διατάγματος αναστολής λειτουργίας οποιουδήποτε επαγγελματικού χώρου συνδέεται με το αναφερόμενο όχημα.

1. Η παραχώρηση εξουσίας στο Τμήμα Οδικών Μεταφορών, ώστε αυτό να επιβάλλει διοικητικό πρόστιμο για παράβαση των διατάξεων που αφορούν τη μεταφορά επιβατών χωρίς κατάλληλη άδεια οδικής χρήσης στα ακόλουθα πρόσωπα:
	1. Στον οδηγό του οχήματος, ύψους €750.
	2. Στο πρόσωπο στο όνομα του οποίου είναι εγγεγραμμένο το όχημα ή, σε περίπτωση που αυτό είναι εκμισθωμένο με βάση τις διατάξεις του περί της Εκμίσθωσης Οχημάτων Χωρίς Οδηγό Νόμου, στο πρόσωπο που καθορίζεται ως μισθωτής, ύψους €1500.
	3. Σε κάθε άλλο πρόσωπο το οποίο ενεργεί ως μεσάζοντας για την τέλεση της πιο πάνω αξιόποινης πράξης, περιλαμβανομένων γραφείων ταξί, τουριστικών γραφείων, ξενοδοχειακών μονάδων και διαχειριστών ηλεκτρονικών πλατφορμών και εφαρμογών, ύψους €1500.
2. Η μέθοδος διαπίστωσης της πιο πάνω παράβασης και οι εξουσίες και αρμοδιότητες του Επόπτη Οδικών Μεταφορών ή του Ελεγκτή στους οποίους ανατίθεται η εφαρμογή των προτεινόμενων ρυθμίσεων.
3. Η παραχώρηση δυνατότητας υποβολής ένστασης από τα πρόσωπα στα οποία έχει επιβληθεί διοικητικό πρόστιμο.
4. Η προσθήκη παραρτημάτων στον υπό τροποποίηση νόμο, με τα οποία εισάγονται τα σχετικά έντυπα για:
	1. τη διαπίστωση της πιο πάνω αναφερόμενης παράβασης και
	2. την πράξη της επιβολής διοικητικού προστίμου σε σχέση με αυτήν.

 Σύμφωνα με την εισηγητική έκθεση που συνοδεύει το νομοσχέδιο, με τις προτεινόμενες ρυθμίσεις διασφαλίζεται η προστασία του επιβατικού κοινού, καθότι η μεταφορά του από μη επαγγελματίες οδηγούς και από μη αδειούχα ιδιωτικά οχήματα ή από εκμισθωμένα οχήματα χωρίς οδηγό που να κατέχει άδεια οδήγησης κατηγορίας «Ζ» ενέχει τον κίνδυνο μη ασφαλιστικής κάλυψής του σε περίπτωση τροχαίου ατυχήματος ή ύπαρξης άλλων κινδύνων.

 Στο πλαίσιο της εξέτασης του νομοσχεδίου ενώπιον της επιτροπής, η πρόεδρος της Αρχής Αδειών, αφού ανέλυσε τους γενικότερους σκοπούς και τις επιδιώξεις του προτεινόμενου νόμου, επισήμανε ότι με αυτόν ικανοποιείται ένα χρόνιο αίτημα των επαγγελματιών οδηγών ταξί και καταβάλλεται προσπάθεια εξομάλυνσης της στρέβλωσης που παρατηρείται το τελευταίο διάστημα στον επαγγελματικό κλάδο των μεταφορών επιβατικού κοινού. Περαιτέρω, επισήμανε ότι παρατηρείται αυξημένη ζήτηση υπηρεσιών μεταφορών επιβατικού κοινού και ότι η Αρχή Αδειών προτίθεται να εξετάσει τη χορήγηση πρόσθετου αριθμού αδειών.

 Η εκπρόσωπος του Υπουργείου Μεταφορών, Επικοινωνιών και Έργων, αφού αναφέρθηκε στις πρόνοιες του νομοσχεδίου, επισήμανε ότι εκ παραδρομής κατατέθηκε ελλιπές κείμενο αυτού στη Βουλή.

 Ως εκ τούτου, ο γενικός διευθυντής του εν λόγω υπουργείου με επιστολή του, ημερομηνίας 13 Φεβρουαρίου 2024, υπέβαλε αναθεωρημένο κείμενο του νομοσχεδίου, σύμφωνα με το οποίο, σε περίπτωση που διαπιστωθεί νέα παράβαση που αφορά στην παράνομη μεταφορά επιβατών εντός δύο ετών από τη διαπίστωση της πρώτης παράβασης, τα ποσά που προβλέπονται ως διοικητικά πρόστιμα διπλασιάζονται και, σε περίπτωση που διαπιστωθεί οποιαδήποτε πρόσθετη νέα σχετική παράβαση εντός του ίδιου χρονικού διαστήματος, αυτά τετραπλασιάζονται.

 Η Κοινοπραξία Ασφαλιστών Οχημάτων Δημόσιας Χρήσης υπέβαλε γραπτώς ορισμένες παρατηρήσεις με σκοπό τη βελτίωση των προνοιών του προτεινόμενου νόμου. Ειδικότερα, μεταξύ άλλων εισηγήθηκε τα ακόλουθα:

1. Τη δημιουργία εντύπων αναφοράς της παράβασης, επιπροσθέτως των προβλεπόμενων στον προτεινόμενο νόμο, με τα οποία να ενημερώνονται επιπλέον ο εγγεγραμμένος ιδιοκτήτης του οχήματος και ο μεσάζων.

2. Την επέκταση της προβλεπόμενης χρονικής περιόδου των πέντε ημερών για σκοπούς υποβολής ένστασης στην Αρχή Αδειών.

3. Τη διαδικασία επιστροφής του προστίμου σε ορισμένες περιπτώσεις.

4. Τον ακριβέστερο καθορισμό των ευθυνών του Επόπτη Οδικών Μεταφορών και του Ελεγκτή και την πρόβλεψη πρόσθετου προσωπικού στο οργανόγραμμα της Αρχής Αδειών, ώστε να δύναται να ανταποκριθεί στις απαιτήσεις των προτεινόμενων ρυθμίσεων.

Ο εκπρόσωπος του Κυπριακού Συνδέσμου Καταναλωτών συμφώνησε με τις πρόνοιες του προτεινόμενου νόμου, τονίζοντας παράλληλα την ανάγκη για νομοθετική ρύθμιση που να προβλέπει τη δημιουργία μητρώου διαμεσολαβητών.

Ο εκπρόσωπος του ACTA, αφού εξέφρασε τη σύμφωνη γνώμη του με τις πρόνοιες του προτεινόμενου νόμου, τόνισε μεταξύ άλλων ότι υφίσταται αυξημένη ζήτηση για υπηρεσίες μεταφοράς επιβατικού κοινού, την οποία οι αρμόδιοι φορείς πρέπει να λάβουν σοβαρά υπόψη, ιδίως ενόψει της επικείμενης θερινής τουριστικής περιόδου.

 Η εργοδοτική οργάνωση ΟΕΒ με γραπτό υπόμνημα, ημερομηνίας 8 Φεβρουαρίου 2024, χαιρέτισε την προσπάθεια που καταβάλλεται για καταπολέμηση του φαινομένου της πειρατείας στον τομέα της μεταφοράς επιβατών, επισημαίνοντας ταυτόχρονα ορισμένες επιφυλάξεις επί του θέματος. Ειδικότερα, εξέφρασε επιφυλάξεις αναφορικά με την αποτελεσματικότητα της εφαρμογής του προτεινόμενου νόμου, ενώ παράλληλα υπέβαλε εμπεριστατωμένη εισήγηση για δημιουργία μητρώου διαμεσολαβητών από την Αρχή Αδειών, στους οποίους να παραχωρηθεί μεταξύ άλλων το δικαίωμα της διαφήμισης, προβολής και προσφοράς μηχανοκίνητου οχήματος για μεταφορά επιβατών με μίσθωση ή με αμοιβή, καθώς και της δημοσίευσης ή διευθέτησης δημοσίευσης διαφημίσεων για τον σκοπό αυτό.

 Σχετική με το θέμα αυτό επιστολή, ημερομηνίας 8 Μαρτίου 2024, απέστειλε στην επιτροπή και η εταιρεία «Suol Innovations Ltd», η οποία δραστηριοποιείται με την επωνυμία «inDrive» στον τομέα της προσφοράς υπηρεσιών αστικών μεταφορών επιβατών μέσω διαδικτυακής πλατφόρμας και σχετικής εφαρμογής για κινητά τηλέφωνα.

Στο στάδιο της κατ’ άρθρον συζήτησης του νομοσχεδίου την επιτροπή απασχόλησαν κυρίως η δυνατότητα του αρμόδιου κυβερνητικού τμήματος να εφαρμόσει τις προτεινόμενες πρόνοιες με τον υφιστάμενο αριθμό Εποπτών Οδικών Μεταφορών και Ελεγκτών που έχει στη διάθεσή του και η εισήγηση για τη δημιουργία μητρώου διαμεσολαβητών σε σχέση με τις μεταφορές επιβατών.

 Για το πρώτο υπό αναφορά θέμα ο εκπρόσωπος του Τμήματος Οδικών Μεταφορών σημείωσε ότι πράγματι υφίσταται ανάγκη για πρόσθετο προσωπικό, η οποία ωστόσο δεν προκύπτει ως συνέπεια του υπό εξέταση νομοσχεδίου. Όπως πρόσθεσε, οι προτεινόμενες ρυθμίσεις δεν επιφορτίζουν με περισσότερες ευθύνες το έργο του υπό αναφορά προσωπικού, αλλά ενισχύουν τον ρόλο του, παραχωρώντας αποτελεσματικότερα εργαλεία εκτέλεσης των καθηκόντων του.

 Για το δεύτερο υπό αναφορά θέμα ο γενικός διευθυντής του αρμόδιου υπουργείου με επιστολή του, ημερομηνίας 8 Μαρτίου 2024, επισημαίνει ότι, αφού μελέτησε το εν λόγω θέμα, θεωρεί ότι η δημιουργία μητρώου διαμεσολαβητών χρήζει εκτεταμένων ρυθμίσεων που πρέπει να συμπεριληφθούν στον υφιστάμενο νόμο. Όμως, επειδή το ζήτημα αυτό δεν αποτέλεσε αντικείμενο της δημόσιας διαβούλευσης στην οποία προέβη με τα εμπλεκόμενα μέρη, είναι προτιμότερο οι ρυθμίσεις αυτές να μην συμπεριληφθούν στο υπό εξέταση νομοσχέδιο και το όλο θέμα να τεθεί σε νέα διαβούλευση και, αφού προκύψει συμφωνία, οι σχετικές ρυθμίσεις να προωθηθούν σε κατοπινότερο στάδιο.

 Σημειώνεται ότι η επιτροπή έκρινε σκόπιμο να επιφέρει ορισμένες νομοτεχνικές διορθώσεις και βελτιώσεις επί του κειμένου του αναθεωρημένου νομοσχεδίου, καθώς και ορισμένες επιμέρους λεκτικές και διευκρινιστικές διορθώσεις.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου όπως αυτό διαμορφώθηκε σύμφωνα με τα πιο πάνω κατά τη συζήτησή του στην ολομέλεια του σώματος.

2 Απριλίου 2024

Αρ. Φακ.: 23.01.065.004-2024

GA/ΠΚ/ΠΧ΄Ν/ΡΠ